Qəzənfər Xalıqov

Qəzənfər Ələkbər oğlu Xalıqov () — Azərbaycan rəssamlıq sənətinin ilk peşəkar nümayəndələrindən biri, Azərbaycan SSR xalq rəssamı (1973).

 Həyatı 
Qəzənfər Xalıqov 16 dekabr 1898-ci ildə Bakının Qobu qəsəbəsində anadan olmuşdur. 1928-ci ildə Azərbaycan Dövlət Rəssamlıq Texnikumundan məzun olmuşdur.

1929–1930-cu illərdə "Molla Nəsrəddin", 1953–1958-ci illərdə "Kirpi" jurnallarında, "Gənc işçi" qəzetində karikaturaçı rəssam kimi fəaliyyət göstərmişdir. 1934-cü ildə Firdovsinin 1000 illik yubileyi sərgisi üçün "Firdovsinin dəfni" əsərini yaratmışdır. 1940-cı ildə Nizami Gəncəvinin 800 illik yubileyi ilə bağlı "Nizaminin portreti" əsərini ərsəyə gətirərək şairin portretini yaratmış ilk rəssam olur. "Leyli və Məcnun", "Əsli və Kərəm" kimi tamaşaların səhnə və geyim tərtibatını vermişdir. O, bir sıra plakat, teatr eskizləri, qrafik silsilələrin ("Neft") müəllifidir.

Q. Xalıqov 1 mart 1981-ci ildə Bakıda vəfat etmişdir. Abşeron rayonunun Qobu qəsəbəsində Qəzənfər Xalıqovun şərəfinə orta məktəb və küçə adlandırılmışdır. "Xosrov və Şirin" (1940), "İsgəndərnamə" (1953) akvarel işləri Azərbaycan Milli İncəsənət Muzeyində, "Nizaminin portreti" Nizami Gəncəvi adına Milli Azərbaycan Ədəbiyyatı Muzeyində, 17 əsəri isə Azərbaycan Dövlət Rəsm Qalereyasının fondunda saxlanılır.

 Mükafatları 
 "Azərbaycan SSR xalq rəssamı" fəxri adı — 12 oktyabr 1973
 "Azərbaycan SSR əməkdar incəsənət xadimi" fəxri adı — 23 aprel 1940
 "Qırmızı əmək bayrağı" ordeni
 "Şərəf nişanı" ordeni — 9 iyun 1959

 Rəsmləri 

 Filmoqrafiya 
 Abbasın bədbəxtliyi (film, 1935) (cizgi filmi)
 Sehrli xalat (film, 1964)
 İstintaq davam edir (film, 1966)

 İstinadlar 

 Mənbə 


Kateqoriya:Azərbaycan rəssamları
Kateqoriya:Mollanəsrəddinçilər
Kateqoriya:Azərbaycan SSR əməkdar incəsənət xadimləri
Kateqoriya:Qobuda doğulanlar
Kateqoriya:II Fəxri Xiyabanda dəfn olunanlar
Kateqoriya:XX əsr Azərbaycan rəssamları